एक्सपर्ट्स बोले- कांग्रेस के फिर उभरने की वजह से ममता ने यू-टर्न लिया
Mamata Banerjee makes a u-turn; TMC to support Congress for Opposition unity in 2024, पश्चिम बंगाल की सीएम और तृणमूल कांग्रेस (टीएमसी) की प्रमुख ममता बनर्जी ने कर्नाटक चुनाव के नतीजों के बाद कांग्रेस के प्रति नरम रुख दर्शाया है।
पश्चिम बंगाल की सीएम और तृणमूल कांग्रेस (टीएमसी) की प्रमुख ममता बनर्जी ने कर्नाटक चुनाव के नतीजों के बाद कांग्रेस के प्रति नरम रुख दर्शाया है। उन्होंने कहा कि मैं कर्नाटक में कांग्रेस का समर्थन कर रही हूं, लेकिन उसे भी बंगाल में हमारे खिलाफ नहीं लड़ना चाहिए। उनके इस रुख से राजनीतिक पंडित भी हैरान हैं। इससे पहले तक ममता एकला चलो की बात करते हुए सीपीएम, कांग्रेस और बीजेपी को एक ही चश्मे से देख रही थीं।
ममता ने रुख क्यों बदला? इस बारे में राजनीतिक पर्यवेक्षकों का कहना है कि मुर्शिदाबाद उपचुनाव और उसके बाद एकला चलो की नीति का ऐलान करने के बावजूद ममता ने कांग्रेस नेता राहुल गांधी की लोकसभा सदस्यता खारिज होने के मुद्दे पर केंद्र की आलोचना की थी। इस बीच, तृणमूल से राष्ट्रीय पार्टी का दर्जा छिन गया। उसके बाद कर्नाटक विधानसभा चुनाव ने ममता को कांग्रेस के प्रति अपना नजरिया बदलने पर मजबूर कर दिया है। अब कांग्रेस के साथ जाना टीएमसी की मजबूरी है।
भारत जोड़ो यात्रा के बाद कांग्रेस मजबूत हुई
तृणमूल नेताओं का कहना है कि ममता हमेशा कांग्रेस से अलग अस्तित्व बनाए रखने का प्रयास करती रही हैं। बीते लोकसभा चुनाव में कांग्रेस का प्रदर्शन बेहद खराब रहा था। बंगाल के विधानसभा चुनाव में उसका खाता भी नहीं खुला था। टीएमसी के एक नेता का कहना है कि राहुल गांधी की भारत जोड़ो यात्रा के बाद कांग्रेस मजबूत हुई है। इस कारण कांग्रेस फिर प्रासंगिक हो उठी है।
हालांकि पार्टी सार्वजनिक तौर पर यह मानने के लिए तैयार नहीं कि ममता ने अपनी नीति में बदलाव किया है। टीएमसी प्रवक्ता कुणाल घोष ने सफाई दी, ‘भाजपा विरोधी गठजोड़ बनाना हमारा पूर्व घोषित सिद्धांत है। सागरदीघी के उपचुनाव के बाद ममता की एकला चलो वाले बयान का आशय था कि बंगाल में हमें किसी के साथ गठजोड़ की जरूरत नहीं है। भाजपा को हराने के लिए हम अकेले काफी हैं, पर राष्ट्रीय स्तर पर भाजपा के खिलाफ गठबंधन बनाना हमारी पुरानी नीति है।’
लोकसभा चुनाव में TMC की दुर्दशा होने वाली है: भाजपा 
भाजपा प्रदेश अध्यक्ष सुकांत मजूमदार का कहना है कि ममता को यह आभास हो गया है कि आगामी लोकसभा चुनाव में राज्य में उनकी पार्टी की दुर्दशा होने वाली है। बचने के लिए वे कांग्रेस का हाथ थामने की बात कह रही हैं। कांग्रेस के नेता अधीर रंजन चौधरी ने कहा है कि ममता ये तय नहीं कर सकतीं कि हम कितनी सीटों पर लड़ेंगे। ममता को पता है कि कांग्रेस के बिना भाजपा से लड़ना और जीतना नामुमकिन है।
कांग्रेस को काेसने वालीं ममता विपक्षी एकता के लिए सक्रिय, सोनिया से भी मिल चुकीं
कांग्रेस के प्रति ममता के रुख और तृणमूल की नीति में बदलाव का ऐलान ममता ने अब किया है। पर इस पर मंथन बीते मार्च में मुर्शिदाबाद जिले की सागरदीघी विधानसभा सीट पर उपचुनाव के नतीजे के बाद ही शुरू हो गया था। ममता ने बंगाल चुनाव के बाद विपक्षी एकता की कवायद के तहत दिल्ली में विपक्षी नेताओं और कांग्रेस नेता सोनिया गांधी से कई बार मुलाकात की थी। तब ये कवायद परवान नहीं चढ़ सकी। खासकर गोवा विधानसभा चुनाव में दोनों दलों के बीच दरार चौड़ी हो गई। उसके बाद ममता पर त्रिपुरा और मेघालय जैसे पूर्वोत्तर राज्यों में भी कांग्रेस के नेताओं को तोड़ कर तृणमूल में शामिल करने के आरोप लगे। दूसरी ओर, टीएमएसी नेता लगातार कहते रहे कि वही पार्टी (तृणमूल) ही भाजपा का एकमात्र विकल्प है और कांग्रेस उसे हराने में सक्षम नहीं है। केंद्र की कथित उपेक्षा के बाद ममता ने कोलकाता के रेड रोड इलाके में दो दिनो तक धरना दिया था। उसी समय से उन्होंने भाजपा के खिलाफ विपक्षी गठबंधन की कवायद नए सिरे से शुरू की थी।